PRM จับมือพาร์ทเนอร์ญี่ปุ่น “NYK” จัดหาเรือขนส่งปิโตรเลียมให้กลุ่ม TOP ยาว 10 ปี
PRM จับมือพาร์ทเนอร์ญี่ปุ่น “NYK” จัดหาเรือ VLCC บริการขนส่งปิโตรเลียมให้กลุ่ม TOP ยาว 10 ปี
PRM จับมือพาร์ทเนอร์ญี่ปุ่น “NYK” จัดหาเรือ VLCC บริการขนส่งปิโตรเลียมให้กลุ่ม TOP ยาว 10 ปี
5 พ.ค. 2564

นายวิริทธิ์พล จุไรสินธุ์ ผู้อำนวยการสายงานการเงินและบัญชี บริษัท พริมา มารีน จำกัด (มหาชน) หรือ PRM เปิดเผยว่า บริษัทฯ ได้จับมือเป็นพันธมิตรทางธุรกิจกับ Nippon Yusen Kabushiki Kaisha หรือ NYK ผู้ประกอบกิจการขนส่งสินค้าพลังงานและขนถ่ายสินค้าทั้งทางบก ทางน้ำและทางอากาศรายใหญ่ระดับโลก จัดหาเรือ VLCC ขนาดบรรทุกประมาณ 300,000 DWT หรือ 2 ล้านบาร์เรล ให้กับบริษัท Protea Investments Group Limited (Protea) ซึ่งเป็นบริษัทย่อยที่ PRM ถือหุ้น 100% เพื่อนำมาให้บริการขนส่งปิโตรเลียมระหว่างประเทศให้แก่กลุ่ม บริษัท ไทยออยล์ จำกัด (มหาชน) หรือ TOP เป็นระยะเวลา 10 ปี โดยจะเริ่มให้บริการในช่วงต้นเดือนพ.ค.นี้
ทั้งนี้ PRM ยังเตรียมขยายการให้บริการขนส่งปิโตรเลียมระหว่างประเทศด้วยเรือ VLCC ให้แก่กลุ่มไทยออยล์เพิ่มเติมอีก 2 ลำในรูปแบบสัญญาระยะยาวเช่นกัน ภายหลังจากบริษัทฯ เข้าทำสัญญาซื้อขายหุ้นสามัญทั้งหมดของบริษัท ไทยออยล์ มารีน จำกัด เป็นที่เรียบร้อยแล้วตั้งแต่วันที่ 30 เม.ย.64 ที่ผ่านมา โดยเรือ VLCC ลำที่ 2 และลำที่ 3 คาดว่าจะเข้าให้บริการกลุ่มไทยออยล์ ในช่วงกลางปี และปลายปี 2565 ตามลำดับ
“การขยายธุรกิจการให้บริการเรือขนส่งให้กับกลุ่มไทยออยล์ในครั้งนี้ จะช่วยเพิ่มศักยภาพการให้บริการในกลุ่มเรือขนส่งระหว่างประเทศ เนื่องจาก PRM จะให้บริการแก่กลุ่มไทยออยล์ภายใต้สัญญาการให้บริการระยะยาว ซึ่งจะช่วยให้กลุ่มธุรกิจเรือระหว่างประเทศของ PRM มีอัตราการเติบโตที่ดีและมีความมั่นคงรายได้อีกด้วย” นายวิริทธิ์พล กล่าว